CELEX: 32016L2037
Language: ro
Date: 2016-11-21 00:00:00
Title: Directiva (UE) 2016/2037 a Comisiei din 21 noiembrie 2016 de modificare a Directivei 75/324/CEE a Consiliului în ceea ce privește presiunea maximă permisă a generatoarelor de aerosoli și în vederea adaptării dispozițiilor privind etichetarea la Regulamentul (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor (Text cu relevanță pentru SEE )

22.11.2016   
            
            
               RO
            
            
               Jurnalul Oficial al Uniunii Europene
            
            
               L 314/11
            
         DIRECTIVA (UE) 2016/2037 A COMISIEI
   din 21 noiembrie 2016
   de modificare a Directivei 75/324/CEE a Consiliului în ceea ce privește presiunea maximă permisă a generatoarelor de aerosoli și în vederea adaptării dispozițiilor privind etichetarea la Regulamentul (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 75/324/CEE a Consiliului din 20 mai 1975 privind apropierea legislațiilor statelor membre referitoare la generatoarele de aerosoli (1), în special articolul 5,
   întrucât:
   
               (1)
            
            
               Directiva 75/324/CEE stabilește normele pentru introducerea pe piață a generatoarelor de aerosoli. Ea armonizează cerințele de siguranță pentru generatoarele de aerosoli, inclusiv cerințele referitoare la capacitățile nominale, condiționare și alte pericole de presiune și cerințele de etichetare ale generatoarelor de aerosoli care intră în domeniul său de aplicare și sunt introduse pe piață în conformitate cu dispozițiile directivei respective.
            
         
               (2)
            
            
               Progresul tehnic și inovarea au condus în ultimii ani la dezvoltarea generatoarelor de aerosoli cu gaze propulsoare inovatoare neinflamabile, în special gaze comprimate ca azotul, aerul comprimat sau dioxidul de carbon. Cu toate acestea, actuala presiune maximă permisă a generatoarelor de aerosoli prevăzută de Directiva 75/324/CEE limitează elaborarea generatoarelor de aerosoli cu gaze propulsoare neinflamabile, deoarece afectează în mod negativ eficacitatea de pulverizare a acestor generatoare de aerosoli pe toată durata lor de viață. În special, scăderea presiunii exercitate de astfel de generatoare de aerosoli în timpul utilizării lor determină o degajare mai puțin eficientă a conținutului și o deteriorare semnificativă a performanței acestora.
            
         
               (3)
            
            
               Directiva 2008/47/CE a Comisiei (2) a crescut presiunea maximă admisă a generatoarelor de aerosoli cu gaze propulsoare neinflamabile de la 12 la 13,2 bari, care era în acel moment limita maximă de presiune care permitea garantarea siguranței. Cu toate acestea, noile progrese tehnice și inovarea fac posibilă o nouă adaptare a acestei limite, fără a afecta siguranța respectivelor generatoare de aerosoli. Prin urmare, este posibil să se autorizeze o nouă creștere în vederea îmbunătățirii ratei de livrare și a calității de pulverizare a acestor generatoare de aerosoli introduse pe piață, oferind astfel consumatorilor o posibilitate de alegere mai amplă și mai eficace.
            
         
               (4)
            
            
               Creșterea presiunii admise a generatoarelor de aerosoli cu un gaz propulsor neinflamabil ar oferi o posibilitate de alegere mai amplă pentru producători și, astfel, posibilitatea de a utiliza aceste generatoare de aerosoli pentru mai multe aplicații. Prin urmare, aceasta ar permite să se treacă cât mai mult posibil de la gaze propulsoare inflamabile la gaze propulsoare neinflamabile, îmbunătățind astfel eficiența și performanța de mediu a generatoarelor de aerosoli și să garanteze, în același timp, nivelurile actuale de siguranță prevăzute de Directiva 75/324/CEE.
            
         
               (5)
            
            
               Regulamentul (CE) nr. 1272/2008 al Parlamentului European și al Consiliului (3) prevede armonizarea clasificării și a etichetării substanțelor și a amestecurilor în cadrul Uniunii. Deși dispozițiile privind etichetarea din Directiva 75/324/CEE au fost deja aliniate la regulamentul respectiv prin Directiva 2013/10/UE a Comisiei (4), mai este necesară o adaptare, astfel încât să se țină seama de modificările ulterioare prevăzute de Regulamentul (UE) nr. 487/2013 al Comisiei (5). Prin urmare, este oportun să se asigure o mai mare claritate juridică și coerență cu cerințele privind etichetarea prevăzute de Regulamentul (CE) nr. 1272/2008, fără a impune însă nicio obligație nouă.
            
         
               (6)
            
            
               Prin urmare, Directiva 75/324/CEE ar trebui modificată în consecință.
            
         
               (7)
            
            
               Deoarece creșterea presiunii maxime permise a generatoarelor de aerosoli cu gaze propulsoare neinflamabile nu ar duce la nicio nouă obligație pentru fabricanți, ci prevede doar o opțiune suplimentară în cazul în care sunt utilizate gaze propulsoare neinflamabile, nu este necesar să se prevadă o perioadă de tranziție.
            
         
               (8)
            
            
               Este necesar să se asigure că noua legislație se aplică începând cu aceeași dată pentru toate statele membre, independent de data transpunerii.
            
         
               (9)
            
            
               Măsurile prevăzute în această directivă sunt conforme cu avizul Comitetului pentru adaptarea la progresul tehnic a directivei privind generatoarele de aerosoli,
            
         ADOPTĂ PREZENTA DIRECTIVĂ:
   Articolul 1
   Modificări aduse Directivei 75/324/CEE
   Anexa la Directiva 75/324/CEE se modifică după cum urmează:
   
               (a)
            
            
               Punctul 2.2 se înlocuiește cu următorul text:
               „2.2.   Etichetarea
               
               Fără a aduce atingere Regulamentului (CE) nr. 1272/2008, fiecare generator de aerosoli trebuie să poarte în mod vizibil următoarele indicații lizibile și de neșters:
               
                           (a)
                        
                        
                           dacă aerosolul este clasificat drept „neinflamabil” conform criteriilor de la punctul 1.9, mențiunea de avertizare „Avertisment” și celelalte elemente de etichetare pentru aerosoli de categoria 3 prevăzute în tabelul 2.3.1 din anexa I la Regulamentul (CE) nr. 1272/2008;
                        
                     
                           (b)
                        
                        
                           dacă aerosolul este clasificat drept „inflamabil” conform criteriilor de la punctul 1.9, mențiunea de avertizare „Avertisment” și celelalte elemente de etichetare pentru aerosoli de categoria 2 prevăzute în tabelul 2.3.1 din anexa I la Regulamentul (CE) nr. 1272/2008;
                        
                     
                           (c)
                        
                        
                           dacă aerosolul este clasificat drept „extrem de inflamabil” conform criteriilor de la punctul 1.9, mențiunea de avertizare „Pericol” și celelalte elemente de etichetare pentru aerosoli de categoria 1 prevăzute în tabelul 2.3.1 din anexa I la Regulamentul (CE) nr. 1272/2008;
                        
                     
                           (d)
                        
                        
                           în cazul în care generatorul de aerosoli este un produs de consum, fraza de precauție P102 prevăzută în partea 1 tabelul 6.1 din anexa IV la Regulamentul (CE) nr. 1272/2008;
                        
                     
                           (e)
                        
                        
                           orice frază de precauție suplimentară în ceea ce privește utilizarea care să atenționeze consumatorii asupra pericolelor specifice prezentate de produs; dacă generatorul de aerosoli este însoțit de instrucțiuni de utilizare separate, acestea trebuie sa reflecte, de asemenea, respectivele măsuri de precauție în ceea ce privește utilizarea.”
                        
                     
         
               (b)
            
            
               Punctul 3.1.2 se înlocuiește cu următorul text:
               
                           „3.1.2.
                        
                        
                           Presiunea la 50 °C din generatorul de aerosoli nu trebuie să depășească valorile prevăzute în tabelul următor, în funcție de conținutul de gaze din generatorul de aerosoli:
                           
                                       Conținutul de gaze
                                    
                                    
                                       Presiunea la 50 °C
                                    
                                 
                                       Gaz lichefiat sau un amestec de gaze cu un domeniu de inflamabilitate cu aerul la 20 °C și o presiune standard de 1,013 bari
                                    
                                    
                                       12 bari
                                    
                                 
                                       Gaz lichefiat sau un amestec de gaze care nu au un domeniu de inflamabilitate cu aerul la 20 °C și o presiune standard de 1,013 bari
                                    
                                    
                                       13,2 bari
                                    
                                 
                                       Gaze comprimate sau gaze dizolvate sub presiune care nu au un domeniu de inflamabilitate cu aerul la 20 °C și o presiune standard de 1,013 bari
                                    
                                    
                                       15 bari”
                                    
                                 
                     
         Articolul 2
   Transpunere
   (1)   Statele membre adoptă și publică, cel târziu până la 12 decembrie 2017 actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte.
   Ele aplică aceste dispoziții de la 12 februarie 2018.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Intrarea în vigoare
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Prezenta directivă se adresează statelor membre.
   
      Adoptată la Bruxelles, 21 noiembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 147, 9.6.1975, p. 40.
   
      (2)  Directiva 2008/47/CE a Comisiei din 8 aprilie 2008 de modificare, în scopul adaptării la progresul tehnic, a Directivei 75/324/CEE a Consiliului privind apropierea legislațiilor statelor membre referitoare la generatoarele de aerosoli (JO L 96, 9.4.2008, p. 15).
   
      (3)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor (JO L 353, 31.12.2008, p. 1).
   
      (4)  Directiva 2013/10/UE a Comisiei din 19 martie 2013 de modificare a Directivei 75/324/CEE a Consiliului privind apropierea legislațiilor statelor membre referitoare la generatoarele de aerosoli în vederea adaptării dispozițiilor privind etichetarea la Regulamentul (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor (JO L 77, 20.3.2013, p. 20).
   
      (5)  Regulamentul (UE) nr. 487/2013 al Comisiei din 8 mai 2013 de modificare, în vederea adaptării la progresul tehnic și științific, a Regulamentului (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor (JO L 149, 1.6.2013, p. 1).